Afhandlingen handler om bøger og litteratur. Nærmere bestemt handler den om begrebet det litterære værk, som inden for litteraturvidenskaben er en problematisk størrelse. Formålet er at udfordre og i sidste instans omdefinere litteraturanalysens genstand og selve litteraturens centrum. Når vi læser et værk, sker det altid via et medie - oftest en bog trykt på papir - og denne fysiske genstand udgør også en del af vores læseoplevelse. Afhandlingen forsøger at syntetisere disciplinerne boghistorie og litteraturteori og opstille en metode for inddragelse af bogens materialitet i litteraturanalysen. På denne måde opnås en bedre forståelse af, hvad der gør litteratur til litteratur.
Døm altid bogen på omslaget: om boghistorie og litteraturanalyse - og Gittes monologer